घलेगाउँमा आमन्त्रित फुटबल : त्रिवेणी युवा क्लबको विजयी सुरुवात
नेपालकै ‘सुखी गाउँ’ घलेगाउँमा प्रथम पुरस्कार ५ लाख ५० हजार ५ सय ५५ रुपैयाँको ‘सातौं स्मार्ट भिलेज आमन्त्रित गोल्ड कप’ फुटबल प्रतियोगिता सुरु भएको छ ।
लमजुङ — नेपालकै ‘सुखी गाउँ’ घलेगाउँमा प्रथम पुरस्कार ५ लाख ५० हजार ५ सय ५५ रुपैयाँको ‘सातौं स्मार्ट भिलेज आमन्त्रित गोल्ड कप’ फुटबल प्रतियोगिता सुरु भएको छ ।घलेगाउँको स्वर्गभूमि रंगशालामा नयाँ वर्षको पहिलो दिन शनिबार त्रिवेणी युवा क्लव बेंसीसहरले देवदह नगरपालिका रुपन्देहीलाई १–० गोलले हरायो । खेलको दोस्रो हाफमा त्रिवेणीका आस्विन गुरुङ (जोर्डन) ले फ्रि किकमार्फत गरेको गोलले त्रिवेणी अर्को चरणमा प्रवेश गरेको छ ।दोस्रो खेलमा सूर्यतारा क्लव पोखरा खेलमैदानमा उपस्थित नभएपछि फ्रेण्डसीप युवा क्लव तनहुँले ‘वाकओभर’ मौका पाएको छ । आइतबारको पहिलो खेल डिफेन्डिङ च्याम्पियन बेंसीशहर युथ सोसाइटी शेरा र नेपाल युनाइटेड तनहुँबीच बिहान १०ः३५ बजे खेल हुनेछ ।क्व्होलासोथार गाउँपालिका ३ मा पर्ने घलेगाउँमा देशभरका १२ वटा टीमलाई आमन्त्रण गरी ६ दिनसम्म फुटवल खेलाइने भएको छ । २ वटा टीम शनिबार ‘आउट’ भएपछि अब १० टिम बाँकी छ । आयोजक पर्यटन व्यवस्थापन समिति स्मार्ट भिलेज घलेगाउँका अध्यक्ष प्रेम घलेले आमन्त्रण गरिएका टिमलाई निःशुल्क खाना बस्नको सुविधा दिइएको बताए ।प्रथम पुरस्कार ५ लाख ५० हजार ५ सय ५५ रुपैयाँ, गोल्ड कप र मेडल र द्वितीय पुरस्कार ३ लाख ५० हजार ३ सय ५५ रुपैयाँ, कप र मेडल राखिएको छ । यतिका ठूलो राशीको पुरस्कार राखेर समुद्री सतहदेखि २ हजार १ सय मिटर उचाइमा आयोजना गरिने फुटवल प्रतियोगिता नेपालमै सम्भवतः पहिलो रहेको स्थानीयको दाबी छ । ग्रामीणस्तरमा खेलाउने लमजुङको हालसम्मकै सवैभन्दा ठूलो पुरस्कार राशीको फुटवल प्रतियोगिता पनि यही रहेको घलेले दावी गरे । प्रतियोगितामा सर्वाधिक गोलकर्ता र उत्कृष्ट खेलाडीलाई नगद १०/१० हजार रुपैयाँ र मेडल प्रदान गरिनेछ ।मेला आयोजक समितिका संयोजक गंगबहादुर घलेका अनुसार कार्यक्रम आयोजना गर्न ३१ लाख ८० हजार रुपैयाँ खर्च लाग्ने अनुमान गरिएको छ । सुरुमा वैशाख बजारको उपनामले चिनिएको फुटवल प्रतियोगिता पछिल्लो समय उत्तरकन्या युनाइटेड युवा क्लवको आयोजनामा २०७३ देखि सञ्चालन हुँदै आएको थियो । हरेक वर्ष बैशाख २३, २४ र २५ गते घलेगाउँमा महोत्सव गरिँदै आएकोमा गत वर्षदेखि पर्यटन समितिको आयोजनामा आमन्त्रित गोल्ड कप प्रतियोगिता आयोजना गर्न थालिएको समितिका सचिव उमलबहादुर विकले बताए । फुटबल प्रतियोगिताको उद्घाटन गर्दै गण्डकी प्रदेशका संस्थापक मुख्यमन्त्री एवं प्रतिनिधि सभा सदस्य पृथ्वीसुब्बा गुरुङले खेलका माध्ययमबाट पर्यटन प्रवर्द्धनकार्य घलेगाउँबासीको नौलो आयम रहेको बताए । उनले सरकारले खेल क्षेत्रका लागि लगानी बढाउनुपर्नेमा जोड दिए ।